**Herardo Daniels "Tata" Martino** (spāņu: *Gerardo Daniel "Tata" Martino*; dzimis 1962. gada 20. novembrī Rosario) ir argentīniešu futbola treneris un bijušais futbolists. Spēlējis uzbrūkošā pussarga pozīcijā, aizvadījis vienu spēli Argentīnas izlasē. Kopš 2023. gada ir MLS kluba Maiami "Inter" galvenais treneris. No 2019. gada līdz 2023. gadam bija Meksikas futbola izlases galvenais treneris. Vadījis arī Paragvajas un Argentīnas izlases, bijis *FC Barcelona* galvenais treneris.

Futbolista karjera
------------------

Lielāko daļu spēlētāja karjeras aizvadīja dzimtās pilsētas Rosario komandā *Newell's Old Boys*. Trīs reizes kļuvis par Argentīnas čempionu. 1991. gadā neilgu laiku spēlēja Spānijas klubā *CD Tenerife*, aizvadot 15 spēles *La Liga*. No 1994. līdz 1995. gadam pārstavēja klubu *Lanús*. Spēlējis arī *O'Higgins* komandā Čīlē, kā arī Ekvadoras klubā *Barcelona SC*.

Piedalījies 1981. gada Pasaules jauniešu (U-20) čempionātā. 1991. gadā aizvadīja vienu spēli Argentīnas izlasē — draudzības spēli pret Urugvaju.

Trenera karjera
---------------

Trenera karjeras sākumā strādāja mazāk pazīstamos Argentīnas klubos *Brown de Arrecifes*, *Platense* un *Instituto*. No 2002. līdz 2004. gadam strādāja Paragvajā. Sākumā vadīja *Libertad*, 2002. un 2003. gadā ar šo klubu izcīnīja Paragvajas čempiontitulu. 2004. gadā to pašu paveica ar *Cerro Porteño*. 2005. gadā neilgu laiku bija Argentīnas kluba *Colón* galvenais treneris. 2006. gada sākumā atgriezās Paragvajas klubā *Libertad* un vēlreiz aizveda komandu līdz čempionu titulam.

2007. gada februārī tika apstiprināts par Paragvajas izlases galveno treneri. Tajā pašā gadā tika atzīts par Dienvidamerikas labāko treneri. Martino vadībā Paragvaja 2010. gada FIFA Pasaules kausā sasniedza ceturtdaļfinālu, kurā piekāpās topošajiem čempioniem — Spānijas izlasei. Lai gan sākotnēji bija plānojis atstāt izlases galvenā trenera amatu pēc Pasaules kausa, Martino piekrita palikt līdz 2011. gada *Copa América*, kurā Paragvaja izcīnīja 2. vietu, tikai finālā zaudējot Urugvajai. Lai gan komanda sasniedza finālu, tā neuzvarēja nevienu spēli pamatlaikā — grupu turnīrā visas trīs spēles nospēlēja neizšķirti, bet ceturtdaļfinālā un pusfinālā uzvarēja pēcspēles 11 metru sitietu sērijā.

2012. gadā Martino uzņēmās galvenā trenera amatu klubā, kurā ilgus gadus bija spēlējis, — *Newell's Old Boys*. Pirmajā sezonā izdevās palīdzēt komandai izvairīties no izkrišanas, bet nākamajā gadā uzvarēja sezonas otrajā daļā *Torneo Final*. 2013. gadā sasniedza arī pusfinālu Dienvidamerikas nozīmīgājā klubu turnīrā *Copa Libertadores*.

2013. gada jūlijā Martino tika iecelts par Spānijas kluba *FC Barcelona* galveno treneri. Martino vadībā komanda izcīnīja Spānijas superkausu, un sasniedza Spānijas Karaļa kausa finālu, bet 2013.—2014. gada *La Liga* sezonā ierindojās otrajā vietā. Pēc sezonas Martino klubu atstāja.

2014. gada augustā kļuva par Argentīnas izlases galveno treneri. Divreiz sasniedza 2. vietu *Copa América* (2015, 2016), abas reizes finālā zaudējot Čīlei. 2016. gada 5. jūlijā Martino atkāpās no izlases galvenā trenera amata. No 2016. līdz 2018. gadam vadīja MLS klubu Atlantas "United". 2018. gadā kļuva par MLS kausa ieguvēju.

2019. gada 7. janvārī tika apstiprināts par Meksikas izlases galveno treneri. Tajā pašā gadā izcīnīja savu pirmo titulu ar izlasi, uzvarot 2019. gada CONCACAF Zelta kausā. Pēc diviem gadiem 2021. gada CONCACAF Zelta kausa finālā Martino vadītā Meksikas izlase piekāpās ASV.

2023. gada 28. jūnijā Martino tika apstiprināts par Maiami "Inter" galveno treneri, atzīmējot viņa atgriešanos MLS pēc Atlantas "United" pamešanas 2018. gadā.

Sasniegumi
----------

### Spēlētāja karjera

**Newell's Old Boys**

* Argentīnas Pirmā divīzija: 1987–88, 1990–91, 1992 *Clausura*

### Trenera karjera

**Libertad**

* Paragvajas Pirmā divīzija: 2002, 2003, 2006

**Cerro Porteño**

* Paragvajas Pirmā divīzija: 2004

**Newell's Old Boys**

* Argentīnas Pirmā divīzija: 2012–13 *Torneo Final*

**Paragvajas izlase**

* *Copa América* 2. vieta: 2011

**Barcelona**

* Spānijas superkauss: 2013
* Spānijas Karaļa kausa finālists: 2013–14

**Argentīnas izlase**

* *Copa América* 2. vieta: 2015, 2016

**Atlanta United**

* MLS kauss: 2018

**Meksikas izlase**

* CONCACAF Zelta kauss: 2019; 2. vieta: 2021

Atsauces
--------

1. ↑  «(South) American Coach of the Year 2007». *rsssf.org* (angļu). Skatīts: 2022. gada 25. oktobrī.
2. ↑  «Martino introduces himself at Barcelona». *uefa.com* (angļu). 2013. gada 26. jūlijā. Skatīts: 2022. gada 25. oktobrī.
3. ↑  «Martino takes reins of World Cup runners-up Argentina». *reuters.com* (angļu). 2014. gada 13. augustā. Skatīts: 2022. gada 25. oktobrī.
4. ↑  «Martino announced as new Mexico head coach». *fifa.com* (angļu). 2019. gada 7. janvārī. Skatīts: 2022. gada 25. oktobrī.
5. ↑

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Herardo Martino***.
* *Munzüger Sport* profils (vāciski)
* *WorldFootball* profils (angliski)
* *Soccerbase* trenera profils (angliski)
* *National-Football-Teams* profils (angliski)
* *Transfermarkt* spēlētāja profils (angliski)
* *Transfermarkt* trenera profils (angliski)

|  |  |  |  |
| --- | --- | --- | --- |
| 

| * s
* d
* l
Meksikas futbola izlase — FIFA Pasaules kauss 2022 |
| --- |
|  |
| 
* 1 Talavera
* 2 Arauho
* 3 Montess
* 4 Alvaress
* 5 Vaskess
* 6 Artega
* 7 Romo
* 8 Rodrigess
* 9 Himeness
* 10 Vega
* 11 Funess Mori
* 12 Kota
* 13 Očoa
* 14 Gutjerress
* 15 Moreno
* 16 Errera
* 17 Pineda
* 18 Gvardado (K)
* 19 Sančess
* 20 Martins
* 21 Antuna
* 22 Losano
* 23 Galjardo
* 24 Čavess
* 25 Alvarado
* 26 Alvaress
* Galvenais treneris Valsts karogs: Argentīna Herardo Martino

 |

 |

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 308693222
* LCCN: n2015062572
* ISNI: 0000 0004 3429 0229
* BNE: XX5385611

 |

 |